钦定古今图书集成/理学汇编/学行典/第186卷 > 朱仁轨
## 钦定古今图书集成/理学汇编/学行典/第186卷 > 朱仁轨

按《永城县志》：朱仁轨，字德容，有孝行，喜怒不形，得失
不变。其事亲承颜养志，无违于礼。及父母有疾，汤药
必亲尝，衣不解带。父母没，哀毁骨立，不衣锦帛，不茹
荤辛。尝训其子弟云：“终身让路，不枉百步；终身让畔，
不失一段。安以小事取怨于人耶？”仁寿二年，有赤乌
白鹊栖其庭树，议者咸以为至孝所致。河南道观察
使赵思恩闻而悦之，乃上其事。帝用嘉之，旌表其门
闾，谥曰“孝友先生。”